CELEX: 52020PC0454
Language: sk
Date: 2020-08-24
Title: Návrh VYKONÁVACIE ROZHODNUTIE RADY, ktorým sa Cypru poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli24. 8. 2020
            COM(2020) 454 final
            2020/0224(NLE)
            Návrh
            VYKONÁVACIE ROZHODNUTIE RADY,
            ktorým sa Cypru poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení Rady 2020/672 (ďalej len „nariadenie o SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Cyprus 6. augusta 2020 požiadal o finančnú pomoc Únie podľa nariadenia o SURE. V súlade s článkom 6 ods. 2 nariadenia o SURE sa Komisia poradila s cyperskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s týmito opatreniami: a) režim mimoriadnej dovolenky pre rodičov; b) režim nemocenskej dávky pre zamestnancov súkromného sektora a samostatne zárobkovo činné osoby; c) režim na podporu spoločností pri úplnom pozastavení ich prevádzky; d) režim na podporu spoločností pri čiastočnom pozastavení ich prevádzky; e) osobitný režim pre samostatne zárobkovo činné osoby; f) osobitný režim pre hotely a turistické ubytovacie zariadenia; g) osobitný režim na podporu podnikov, ktoré sú prepojené s cestovným ruchom alebo ich cestovný ruch ovplyvňuje alebo sú spojené s podnikmi, ktorých prevádzka bola povinne úplne pozastavená; h) osobitný režim na podporu podnikov, ktoré vykonávajú vopred vymedzené činnosti, a i) režim poskytovania dotácií veľmi malým a malým podnikom a samostatne zárobkovo činným osobám, ktoré sú spôsobené pandémiou ochorenia COVID-19. Tieto opatrenia sa týkajú predovšetkým:
            
            
               1.režimu mimoriadnej dovolenky, ktorým sa poskytuje náhrada mzdy rodičom pracujúcim v súkromnom sektore, ktorí majú deti vo veku do 15 rokov alebo deti so zdravotným postihnutím bez ohľadu na vek;
            
            
               2.režimu na podporu spoločností pri úplnom pozastavení ich prevádzky, ktorým sa poskytuje náhrada mzdy pre 90 % zamestnancov podnikov, ktoré boli nútené pozastaviť prevádzku, pod podmienkou udržania zamestnanosti. Náhrada mzdy pokrýva 60 % mzdy zamestnanca alebo 60 % jednotiek sociálneho poistenia zamestnanca získaných v roku 2018 (v roku 2019 za obdobie 7/2020 – 8/2020) podľa toho, ktorá z týchto súm je vyššia. Náhrada sa poskytuje v rozsahu od minimálne 360 EUR do maximálne 1 214 EUR mesačne;
            
            
               3.režimu na podporu spoločností pri čiastočnom pozastavení ich prevádzky, ktorým sa poskytuje náhrada mzdy pre zamestnancov podnikov, ktorých obrat sa v dôsledku pandémie znížil aspoň o 25 %, pod podmienkou udržania zamestnanosti. Náhrada mzdy pokrýva 60 % mzdy zamestnanca alebo 60 % jednotiek sociálneho poistenia zamestnanca získaných v roku 2018 podľa toho, ktorá z týchto súm je vyššia. Náhrada sa poskytuje v rozsahu od minimálne 360 EUR do maximálne 1 214 EUR mesačne;
            
            
               4.osobitného režimu pre samostatne zárobkovo činné osoby, ktorým sa poskytuje náhrada samostatne zárobkovo činným osobám, ktoré na základe vyhlášky ministra zdravotníctva a/alebo rozhodnutia Rady ministrov nemôžu vykonávať žiadnu činnosť;
            
            
               5.osobitného režimu pre hotely a turistické ubytovacie zariadenia, ktorým sa poskytuje náhrada mzdy na podporu zamestnancov v hotelovom odvetví a iných podnikoch poskytujúcich turistické ubytovanie, ktorých zamestnávateľ úplne prerušil prevádzku alebo sa jeho obrat znížil o viac ako 40 %. Účasť v režime je podmienená udržaním zamestnanosti;
            
            
               6.osobitného režimu na podporu podnikov, ktoré sú prepojené s odvetvím cestovného ruchu alebo ich odvetvie cestovného ruchu ovplyvňuje alebo sú spojené s podnikmi, ktorých prevádzka bola povinne úplne pozastavená, ktorým sa poskytuje náhrada mzdy pre zamestnancov v tých podnikoch, ktoré úplne pozastavili svoju prevádzku alebo sa ich obrat znížil o viac ako 55 %, pod podmienkou udržania zamestnanosti;
            
            
               7.osobitného režimu na podporu podnikov, ktoré vykonávajú osobitné vopred vymedzené činnosti, ktorým sa poskytuje náhrada mzdy pre zamestnancov podnikov, ktorých obrat sa znížil o minimálne 55 %, pod podmienkou udržania zamestnanosti;
            
            
               8.režimu poskytovania dotácií veľmi malým a malým podnikom a samostatne zárobkovo činným osobám, ktoré zamestnávajú do 50 zamestnancov, ktorým sa poskytuje jednorazový grant na podporu úhrady ich prevádzkových nákladov;
            
            
               9.režimu nemocenskej dávky, ktorým sa poskytuje náhrada mzdy pre zamestnancov súkromného sektora a samostatne zárobkovo činné osoby pod podmienkou, že patria do kategórie ohrozených osôb podľa zoznamu uverejneného ministerstvom zdravotníctva, orgány ich umiestnili do karantény alebo sa nakazili ochorením COVID-19.
            
            
               Cyprus Komisii poskytol príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Cypru podľa nariadenia o SURE na podporu uvedených opatrení.
            
            
               •Súlad s existujúcimi ustanoveniami v tejto oblasti politiky
            
            
               
                  Tento návrh je plne v súlade s nariadením Rady 2020/672, podľa ktorého bol vypracovaný.
               
               
                  Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
               
            
         
         
            
               •Súlad s ostatnými politikami Únie
            
            
               
                  Tento návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19 a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto nástroja je nariadenie Rady 2020/672.
               
            
            
               •Subsidiarita (v prípade inej ako výlučnej právomoci)
            
            
               
                  Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
               
               
                  Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
               
            
            
               •Proporcionalita
            
            
               
                  Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
               
            
            
               •Posúdenie vplyvu
            
            
               
                  Vzhľadom na naliehavosť návrhu nebolo vykonané žiadne posúdenie vplyvu.
               
            
            
               4.VPLYV NA ROZPOČET
            
            
               
                  Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
               
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
         
         
            
               ·možnosti obnovenia úveru.
            
            
               2020/0224 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Cypru poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Cyprus 6. augusta 2020 požiadal Úniu o finančnú pomoc s cieľom doplniť svoje vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov.
            
            
               (2)Očakáva sa, že výskyt ochorenia COVID-19 a mimoriadne opatrenia, ktoré Cyprus zaviedol na obmedzenie jeho výskytu, ako aj jeho sociálno-ekonomického vplyvu a vplyvu súvisiaceho so zdravím, budú mať závažný dosah na verejné financie. Podľa prognózy Komisie z jari 2020 mal mať Cyprus do konca roka 2020 deficit verejnej správy na úrovni 7 % a dlh verejnej správy na úrovni 115,7 % hrubého domáceho produktu (HDP). Podľa predbežnej prognózy Komisie z leta 2020 sa v roku 2020 predpokladá pokles HDP Cypru o 7,7 %.
            
            
               (3)Výskyt ochorenia COVID-19 ochromil podstatnú časť pracovnej sily na Cypre. To viedlo k náhlemu a prudkému zvýšeniu verejných výdavkov Cypru na režim mimoriadnej dovolenky pre rodičov, režimy na podporu spoločností pri čiastočnom a úplnom pozastavení ich prevádzky, osobitný režim pre samostatne zárobkovo činné osoby, osobitný režim pre hotely a turistické ubytovacie zariadenia, osobitný režim na podporu podnikov, ktoré sú prepojené s odvetvím cestovného ruchu alebo ich cestovný ruch ovplyvňuje alebo sú spojené s podnikmi, ktorých prevádzka bola povinne úplne pozastavená, osobitný režim na podporu podnikov, ktoré vykonávajú osobitné vopred vymedzené činnosti, a režim poskytovania dotácií veľmi malým a malým podnikom a samostatne zárobkovo činným osobám, ako aj na podporu opatrení v oblasti verejného zdravia, pokiaľ ide o režim nemocenskej dávky, ako sa uvádza v odôvodneniach 4 až 12.
            
            
               (4)Základom zavedenia niekoľkých regulačných administratívnych aktov, v ktorých sa stanovujú opatrenia na riešenie vplyvu výskytu ochorenia COVID-19, je zákon č. 27(I)/2020, ktorý sa uvádza v žiadosti Cypru zo 6. augusta 2020. Na základe tohto zákona úrady zaviedli režim mimoriadnej dovolenky, ktorým sa poskytuje náhrada mzdy rodičom pracujúcim v súkromnom sektore, ktorí majú deti vo veku do 15 rokov alebo deti so zdravotným postihnutím bez ohľadu na vek. Režim mimoriadnej dovolenky možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže poskytuje zamestnancom podporu príjmu a pomáha zachovať zamestnanosť tým, že rodičia, ktorí sa počas zatvorenia škôl musia starať o svoje deti, nie sú nútení ukončiť svoj pracovnoprávny vzťah.
            
            
               (5)Orgány okrem toho zaviedli režim na podporu spoločností pri úplnom pozastavení ich prevádzky, ktorým sa poskytuje náhrada mzdy pre 90 % zamestnancov podnikov, ktoré boli nútené pozastaviť prevádzku, pod podmienkou udržania zamestnanosti. Náhrada mzdy pokrýva 60 % mzdy zamestnanca alebo 60 % jednotiek sociálneho poistenia zamestnanca získaných v roku 2018 (v roku 2019 za obdobie 7/2020 – 8/2020) podľa toho, ktorá z týchto súm je vyššia. Náhrada sa poskytuje v rozsahu od minimálne 360 EUR do maximálne 1 214 EUR mesačne.
            
            
               (6)Režim na podporu spoločností pri čiastočnom pozastavení ich prevádzky poskytuje náhradu mzdy pre zamestnancov podnikov, ktorých obrat sa v dôsledku pandémie znížil aspoň o 25 %, pod podmienkou udržania zamestnanosti. Náhrada mzdy pokrýva 60 % mzdy zamestnanca alebo 60 % jednotiek sociálneho poistenia zamestnanca získaných v roku 2018 podľa toho, ktorá z týchto súm je vyššia. Náhrada sa poskytuje v rozsahu od minimálne 360 EUR do maximálne 1 214 EUR mesačne.
            
            
               (7)Osobitný režim pre samostatne zárobkovo činné osoby poskytuje náhradu príjmu samostatne zárobkovo činným osobám, ktoré na základe vyhlášky ministra zdravotníctva a/alebo rozhodnutia Rady ministrov nemôžu vykonávať žiadnu činnosť.
            
            
               (8)Osobitný režim pre hotely a turistické ubytovacie zariadenia poskytuje náhradu mzdy na podporu zamestnancov v hotelovom odvetví a iných podnikoch poskytujúcich turistické ubytovanie, ktorých zamestnávateľ úplne prerušil prevádzku alebo sa jeho obrat znížil o viac ako 40 %. Účasť v režime je podmienená udržaním zamestnanosti.
            
            
               (9)Osobitný režim na podporu podnikov, ktoré sú prepojené s odvetvím cestovného ruchu alebo ich cestovný ruch ovplyvňuje alebo sú spojené s podnikmi, ktorých prevádzka bola povinne úplne pozastavená, poskytuje náhradu mzdy pre zamestnancov v hotelovom odvetví a iných podnikoch poskytujúcich turistické ubytovanie, ktoré úplne pozastavili svoju prevádzku alebo sa ich obrat znížil o viac ako 55 %, pod podmienkou udržania zamestnanosti.
            
            
               (10)Osobitný režim na podporu podnikov, ktoré vykonávajú osobitné vopred vymedzené činnosti, poskytuje náhradu mzdy pre zamestnancov podnikov, ktorých obrat sa znížil o minimálne 55 %, pod podmienkou udržania zamestnanosti.
            
         
         
            
               (11)Dokumentom Doplňujúci rozpočet, dotácie v rámci dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19, ktorý sa uvádza v žiadosti Cypru zo 6. augusta 2020, sa navyše zavádzajú dotácie pre veľmi malé a malé podniky a samostatne zárobkovo činné osoby, ktoré zamestnávajú do 50 zamestnancov. Predmetom žiadosti je iba časť výdavkov súvisiaca s podporou samostatne zárobkovo činných osôb a spoločností s jediným spoločníkom. V rámci týchto dotácií sa poskytuje jednorazový grant na podporu úhrady prevádzkových nákladov malých podnikov a samostatne zárobkovo činných osôb. Režim poskytovania dotácií možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže jeho cieľom je chrániť samostatne zárobkovo činné osoby alebo podobné kategórie pracovníkov pred znížením alebo stratou príjmu.
            
            
               (12)Napokon režim nemocenskej dávky poskytuje náhradu mzdy pre zamestnancov súkromného sektora a samostatne zárobkovo činné osoby pod podmienkou, že patria do kategórie ohrozených osôb podľa zoznamu uverejneného ministerstvom zdravotníctva, orgány ich umiestnili do karantény alebo sa nakazili ochorením COVID-19.
            
            
               (13)Cyprus spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Cyprus poskytol Komisii primerané dôkazy o tom, že po 1. februári 2020 sa skutočné aj plánované verejné výdavky zvýšili o 479 070 000 EUR, a to z dôvodu zvýšenej sumy priamo súvisiacej s režimom mimoriadnej dovolenky pre rodičov, režimami na podporu spoločností pri čiastočnom a úplnom pozastavení ich prevádzky, osobitným režimom pre samostatne zárobkovo činné osoby, osobitným režimom pre hotely a turistické ubytovacie zariadenia, osobitným režimom na podporu podnikov, ktoré sú prepojené s odvetvím cestovného ruchu alebo ich cestovný ruch ovplyvňuje alebo sú spojené s podnikmi, ktorých prevádzka bola povinne úplne pozastavená, osobitným režimom na podporu podnikov, ktoré vykonávajú osobitné vopred vymedzené činnosti, a režimom poskytovania dotácií veľmi malým a malým podnikom a samostatne zárobkovo činným osobám. Ide o náhle a prudké zvýšenie, keďže tieto nové opatrenia sa týkajú významnej časti podnikov a pracovnej sily na Cypre.
            
            
               (14)V súlade s článkom 6 nariadenia (EÚ) 2020/672 sa Komisia poradila s Cyprom a overila náhle a prudké zvýšenie skutočných aj plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj so zavedením príslušných opatrení súvisiacich so zdravím spojených s výskytom ochorenia COVID-19, ktoré sa uvádzajú v žiadosti zo 6. augusta 2020.
            
            
               (15)Finančná pomoc by sa preto mala poskytnúť s cieľom pomôcť Cypru riešiť sociálno-ekonomické vplyvy závažného narušenia hospodárstva spôsobeného výskytom ochorenia COVID-19.
            
            
               (16)Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu uskutočniť najmä na základe článkov 107 a 108 ZFEÚ. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 ZFEÚ.
            
            
               (17)Cyprus by mal Komisiu pravidelne informovať o plnení plánovaných verejných výdavkov s cieľom umožniť Komisii posúdiť rozsah, v akom Cyprus dané výdavky plní.
            
            
               (18)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Cypru, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa v ňom uplatňujú zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
            
               Cyprus spĺňa podmienky stanovené v článku 3 nariadenia (EÚ) 2020/672.
            
            
               Článok 2
            
            
               1.Únia sprístupní Cypru úver vo výške maximálne 479 070 000 EUR. Úver má maximálnu priemernú splatnosť 15 rokov.
            
            
               2.Obdobie dostupnosti v prípade finančnej pomoci poskytnutej týmto rozhodnutím je 18 mesiacov počnúc prvým dňom po nadobudnutí účinnosti tohto rozhodnutia.
            
            
               3.Komisia sprístupní Cypru finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Splatnosti jednotlivých tranží v rámci prvej splátky môžu byť dlhšie, ako je maximálna priemerná splatnosť uvedená v odseku 1. V takýchto prípadoch sa splatnosti ďalších tranží stanovia tak, aby bola maximálna priemerná splatnosť uvedená v odseku 1 dodržaná vtedy, keď budú vyplatené všetky splátky.
            
            
               4.Prvá splátka sa uvoľní až vtedy, keď nadobudne účinnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.Cyprus uhradí náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania.
            
            
               6.O výške a uvoľnení splátok, ako aj o výške tranží rozhoduje Komisia.
            
            
               Článok 3
            
            
               Cyprus môže financovať tieto opatrenia:
            
         
         
            
               a)režim mimoriadnej dovolenky pre rodičov stanovený v zákone č. 27(I)/2020 a regulačných administratívnych aktoch 127/148/151/184/192/212/213/235/2020;
            
            
               b)režimy na podporu spoločností pri čiastočnom a úplnom pozastavení ich prevádzky stanovené v zákone č. 27(I)/2020 a regulačných administratívnych aktoch 131/148/151/188/212/213/239/2020 a 151/187/212/213/238/243/273/2020;
            
            
               c)osobitný režim pre samostatne zárobkovo činné osoby stanovený v zákone č. 27(I)/2020 a regulačných administratívnych aktoch 129/148/151/186/213/237/322/2020;
            
            
               d)osobitný režim pre hotely a turistické ubytovacie zariadenia stanovený v zákone č. 27(I)/2020 a regulačných administratívnych aktoch 269/317/2020;
            
            
               e)osobitný režim na podporu podnikov, ktoré sú prepojené s cestovným ruchom alebo ich odvetvie cestovného ruchu ovplyvňuje alebo sú spojené s podnikmi, ktorých prevádzka bola povinne úplne pozastavená, stanovený v zákone č. 27(I)/2020 a regulačných administratívnych aktoch 270/318/2020;
            
            
               f)osobitný režim na podporu podnikov, ktoré vykonávajú osobitné vopred vymedzené činnosti, stanovený v zákone č. 27(I)/2020 a regulačných administratívnych aktoch 272/320/2020;
            
            
               g)režim poskytovania dotácií veľmi malým a malým podnikom a samostatne zárobkovo činným osobám stanovený v Doplňujúcom rozpočte, dočasnom rámci pre opatrenia štátnej pomoci na podporu hospodárstva v súčasnej situácii spôsobenej nákazou COVID-19, pokiaľ ide o časť výdavkov, ktorá sa týka podpory samostatne zárobkovo činných osôb a spoločností s jediným spoločníkom;
            
            
               h)režim nemocenskej dávky stanovený v zákone č. 27(I)/2020 a regulačných administratívnych aktoch 128/148/151/185/212/236/2020.
            
            
               Článok 4
            
            
               Cyprus informuje Komisiu do [DÁTUM: šesť mesiacov od uverejnenia tohto rozhodnutia] a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.
            
            
               Článok 5
            
            
               Toto rozhodnutie je určené Cyperskej republike.
            
            
               Článok 6
            
            
               Toto rozhodnutie sa uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.